Sancta Mechtildis
Sancta Mechtildis de Hackeborn (1241–1298) fuit monialis in monasterio Helpithensi (seu Helftensi) in Saxonia, quae praesertim tamquam auctrix Libri specialis gratiae commemoratur.

Vita et spiritualitas

Biographia 
Mechtildis anno 1241 nobilibus parentibus e familia de Hackeborn nata est. Septennis a monialibus monasterii Rodarsdorfensi, ubi Gertrudis, soror eius maior natu vivebat, se inter illas admitti rogavit. Anno 1258 monasterium ad Helfta (seu Elpidium) ad Islebiam translatum est, ubi usque ad mortem vixit. Munere praefectae scholarum et cantricis fungebatur. Cum anno 1290 in morbum incidisset, duae sorores eiusdem monasterii, e quibus una verisimiliter sancta Gertrudis fuit, experientias eius per scripta conservari curaverunt; cui libro titulus Liber specialis gratiae inscribitur. Mechtildis circa annum 1298, forsitan die 19 Novembris 1299 mortua est.

Spiritualitas 
Mechtildis facultatem varia elementa liturgiae profunde experiendi habebat; prima pars Libri specialis gratiae iuxta ordinem anni liturgici ordinata est, saepissime ad textus qui in liturgia horum dierum canuntur alludens.

Laus Dei, expressio profunda vitae Christianae, a Trinitate Sancta manet; ad hanc laudem etiam omnes sensus hominis conspirare debent. Non solum homo, sed et tota creatio sigillo Sanctae Trinitatis insignita est. Eschatologica sanctae Mechtildis spes nullis terminis circumscribitur.

Errores circa personam sanctae Mechtildis 
In eodem monasterio Helftensi et eodem fere tempore quo sancta Mechtildis, vixit et beguina, Soror Mechtildis nuncupata, vulgo Mechthild von Magdeburg; quas Mechtildes nonnulli confuderunt. Gertrudis de Hackeborn, soror sanctae Mechtildis, abbatissa monasterii Hefltensis fuit, unde nonnumquam sancta Mechtildis cum baculo pastorali repraesentatur, etiamsi reapse abbatissa non fuit. Donna Matelda in Divina Comoedia forsitan sancta Mechtildis est; vel, iuxta aliorum opiniones, soror Mechtildis aut Mathildis Canusina.

Cultus 
In Martyrologio Romano elogium eius die 19 Novembris legitur., sed alicubi Mechtildis die 26 vel 27 februarii colitur In Ordine Praedicatorum sancta Mechtildis in festo sancti Alberti Magni breviter commemoratur, cum cantatur responsorium: Visi sunt beatae Mechthildi Albertus et Thomas. Mechtildis etiam in Ecclesia Anglicana colitur.

Editiones recentiores 
 Revelationes Gertrudianae ac Mechtildianae II: Sanctae Mechtildis Liber specialis gratiae, accedit sororis Mechtildis Lux divinitatis (1877)
 Preces Gertudianae (1919) [orationes selectae a s. Gertrude et s. Mechtilde compositae]

Notae

Nexus externi 
 Benedictus Pp. XVI de sancta Mechtilde (anglice) (theodisce) (francogallice)
 Monasterium Helftense (theodisce)

Sancti